แฟรงคลิน ดี. โรเซอเวลต์

แฟรงคลิน เดลาโน โรเซอเวลต์ (30 มกราคม ค.ศ. 1882 – 12 เมษายน ค.ศ. 1945) หรือที่รู้จักในชื่อ เอฟดีอาร์ (FDR) เป็นประธานาธิบดีสหรัฐคนที่ 32 ดำรงตำแหน่งตั้งแต่ ค.ศ. 1933 กระทั่งเสียชีวิตใน ค.ศ. 1945 เขาเป็นประธานาธิบดีที่ดำรงตำแหน่งยาวนานที่สุดของสหรัฐและเป็นเพียงคนเดียวที่ดำรงตำแหน่งมากกว่าสองวาระ สองวาระแรกของเขาเน้นไปที่การต่อสู้กับภาวะเศรษฐกิจตกต่ำครั้งใหญ่ ขณะที่วาระที่สามและสี่ของเขาได้เปลี่ยนจุดเน้นไปที่การมีส่วนร่วมของอเมริกาในสงครามโลกครั้งที่สอง
สมาชิกของตระกูลเดลาโนและโรเซอเวลต์ที่มีชื่อเสียงนั้น โรเซอเวลต์ได้รับเลือกให้เป็นวุฒิสมาชิกของรัฐนิวยอร์กตั้งแต่ ค.ศ. 1911 ถึง 1913 และต่อมาเป็นรัฐมนตรีช่วยว่าการทบวงทหารเรือภายใต้ประธานาธิบดีวูดโรว์ วิลสันในช่วงสงครามโลกครั้งที่หนึ่ง โรเซอเวลต์เป็นคู่หูของเจมส์ เอ็ม. คอกซ์จากพรรคเดโมแครตในการเลือกตั้งประธานาธิบดีสหรัฐ ค.ศ. 1920 แต่คอกซ์แพ้ให้กับวาร์เรน จี. ฮาร์ดิง ผู้สมัครจากพรรคริพับลิกัน ใน ค.ศ. 1921 โรเซอเวลต์ป่วยด้วยอาการอัมพาตซึ่งทำให้ขาของเขาเป็นอัมพาตถาวร ส่วนหนึ่งด้วยกำลังใจจากภรรยาของเขา เอลิเนอร์ โรเซอเวลต์ เขาจึงกลับมาดำรงตำแหน่งทางการเมืองในฐานะผู้ว่าการรัฐนิวยอร์กตั้งแต่ ค.ศ. 1929 ถึง 1932 ซึ่งในช่วงเวลานั้นเขาส่งเสริมโครงการต่าง ๆ เพื่อต่อสู้กับภาวะเศรษฐกิจตกต่ำครั้งใหญ่ ในการเลือกตั้งประธานาธิบดี ค.ศ. 1932 โรเซอเวลต์เอาชนะประธานาธิบดีเฮอร์เบิร์ต ฮูเวอร์อย่างถล่มทลายและรอดชีวิตจากความพยายามลอบสังหารก่อนพิธีเข้ารับตำแหน่ง
ในช่วง 100 วันแรกของการดำรงตำแหน่งประธานาธิบดี โรเซอเวลต์ริเริ่มกฎหมายของรัฐบาลกลางที่ไม่เคยมีมาก่อนและเป็นผู้ชี้นำรัฐบาลกลางในช่วงภาวะเศรษฐกิจตกต่ำครั้งใหญ่เกือบทั้งหมด โดยดำเนินโครงการสัญญาใหม่ สร้างพันธมิตรสัญญาใหม่ และปรับเปลี่ยนภูมิทัศน์การเมืองของอเมริกาเข้าสู่ระบบห้าพรรค เขาสร้างโครงการมากมายเพื่อบรรเทาทุกข์ให้กับผู้ว่างงานและเกษตรกร ขณะเดียวกันก็พยายามฟื้นฟูเศรษฐกิจด้วยการจัดตั้งสำนักงานบริหารการฟื้นฟูแห่งชาติและโครงการอื่น ๆ เขายังดำเนินการปฏิรูปกฎระเบียบสำคัญที่เกี่ยวข้องกับการเงิน การสื่อสาร และแรงงาน และเป็นประธานการยุติการห้ามสุรา ใน ค.ศ. 1936 โรเซอเวลต์ได้รับชัยชนะอย่างถล่มทลายในการเลือกตั้งอีกครั้ง อย่างไรก็ตาม ใน ค.ศ. 1937 ปีเดียวกับที่มีการก่อตั้งพันธมิตรอนุรักษนิยมเพื่อขัดขวางการดำเนินโครงการและปฏิรูปสัญญาใหม่เพิ่มเติม เขากลับไม่สามารถเพิ่มจำนวนผู้พิพากษาศาลสูงสุดได้ โครงการและกฎหมายสำคัญที่ยังคงอยู่และถูกนำมาใช้ภายใต้โรเซอเวลต์ ได้แก่ คณะกรรมการกำกับหลักทรัพย์และตลาดหลักทรัพย์, รัฐบัญญัติความสัมพันธ์แรงงานแห่งชาติ, บรรษัทประกันเงินฝากรัฐบาลกลาง และประกันสังคม ใน ค.ศ. 1940 เขาลงสมัครรับเลือกตั้งอีกครั้งและได้รับชัยชนะ ก่อนจะมีการบังคับใช้การจำกัดวาระอย่างเป็นทางการ
หลังญี่ปุ่นโจมตีเพิร์ลฮาร์เบอร์ในวันที่ 7 ธันวาคม ค.ศ. 1941 โรเซอเวลต์ประกาศสงครามต่อญี่ปุ่น เมื่อพันธมิตรฝ่ายอักษะของญี่ปุ่น นาซีเยอรมนีและฟาสซิสต์อิตาลี ประกาศสงครามต่อสหรัฐในวันที่ 11 ธันวาคม ค.ศ. 1941 เขาก็ได้รับคำประกาศสงครามเพิ่มเติมจากรัฐสภาสหรัฐ เขาร่วมงานอย่างใกล้ชิดกับผู้นำประเทศอื่น ๆ ในการนำฝ่ายสัมพันธมิตรต่อสู้กับฝ่ายอักษะ โรเซอเวลต์ดูแลการระดมพลเศรษฐกิจของอเมริกาเพื่อสนับสนุนความพยายามในสงคราม และ ดำเนินกลยุทธ์ยุโรปมาก่อน เขายังริเริ่มการพัฒนา ระเบิดปรมาณูลูกแรกและทำงานร่วมกับผู้นำฝ่ายสัมพันธมิตรคนอื่น ๆ เพื่อวางรากฐานสำหรับ สหประชาชาติและสถาบันหลังสงครามอื่น ๆ รวมถึงเป็นผู้บัญญัติคำว่า "สหประชาชาติ" โรเซอเวลต์ได้รับเลือกตั้งอีกครั้งใน ค.ศ. 1944 แต่เสียชีวิตใน ค.ศ. 1945 หลังสุขภาพร่างกายของเขาเสื่อมโทรมลงอย่างมากและต่อเนื่องในช่วงปีแห่งสงคราม หลังจากนั้น การกระทำหลายอย่างของเขาได้ถูกวิพากษ์วิจารณ์ เช่น คำสั่งของเขาในการกักกันชาวอเมริกันเชื้อสายญี่ปุ่นและการออกคำสั่งฝ่ายบริหารที่ 6102 ซึ่งเป็นการ บังคับริบทรัพย์สินทองคำครั้งใหญ่ที่สุดในประวัติศาสตร์อเมริกา อย่างไรก็ตาม การจัดอันดับทางประวัติศาสตร์ก็ยังคงจัดให้เขาอยู่ในกลุ่มสามประธานาธิบดีผู้ยิ่งใหญ่ที่สุดของอเมริกาอย่างสม่ำเสมอ และเขามักถูกพิจารณาว่าเป็นสัญลักษณ์ของเสรีนิยมอเมริกัน
ชีวิตช่วงต้น.
ปฐมวัย.
แฟรงคลิน เดลาโน โรเซอเวลต์ เกิดเมื่อวันที่ 30 มกราคม ค.ศ. 1882 ที่ไฮด์พาร์ก รัฐนิวยอร์ก เป็นบุตรชายของนักธุรกิจ เจมส์ โรเซอเวลต์ที่ 1 และซาราห์ แอนน์ เดลาโน ภรรยาคนที่สองของเขา พ่อแม่ของเขาซึ่งเป็นลูกพี่ลูกน้องลำดับที่หก มาจากตระกูลร่ำรวยและมีชื่อเสียงในนิวยอร์ก ได้แก่ ตระกูลโรเซอเวลต์, ตระกูลแอสปินวอล และตระกูลเดลาโน ตามลำดับ และพำนักอยู่ที่สปริงวูด ที่ดินผืนใหญ่ทางตอนใต้ของใจกลางเมืองไฮด์พาร์ก เจมส์ พ่อของแฟรงคลิน เป็นนักการเมืองพรรคเดโมแครตกลุ่มบูร์บงที่เคยพาเขาไปพบประธานาธิบดีโกรเวอร์ คลีฟแลนด์ ระหว่างการพบกันครั้งนั้น คลีฟแลนด์กล่าวว่า "หนูน้อยเอ๋ย ฉันกำลังอธิษฐานแปลก ๆ ให้กับเธอ ขอให้เธออย่าได้เป็นประธานาธิบดีสหรัฐเลย" ซาราห์ แม่ของแฟรงคลิน ซึ่งมีอิทธิพลอย่างมากในช่วงต้นชีวิตของเขา เคยประกาศว่า "แฟรงคลินลูกชายของฉันเป็นคนตระกูลเดลาโน ไม่ใช่คนตระกูลโรเซอเวลต์เลย" เจมส์ ซึ่งอายุ 54 ปีเมื่อแฟรงคลินเกิด บางคนมองว่าเป็นพ่อที่ห่างเหิน แม้นักเขียนชีวประวัติ เจมส์ แมกเกรเกอร์ เบินส์ จะระบุว่าเจมส์มีปฏิสัมพันธ์กับลูกชายมากกว่าปกติในสมัยนั้น แฟรงคลินมีพี่ชายต่างมารดาชื่อ เจมส์ โรเซอเวลต์ "โรซี" โรเซอเวลต์ ซึ่งเกิดจากการแต่งงานครั้งก่อนของพ่อเขา
การศึกษาและอาชีพช่วงต้น.
ในวัยเด็ก โรเซอเวลต์เรียนรู้ที่จะขี่ม้า ยิงปืน แล่นเรือใบ รวมถึงเล่นโปโล เทนนิส และกอล์ฟ การเดินทางไปยุโรปบ่อยครั้ง—เริ่มตั้งแต่อายุสองขวบ และตั้งแต่อายุเจ็ดถึงสิบห้าปี—ช่วยให้โรเซอเวลต์สามารถ สื่อสารภาษาเยอรมันและฝรั่งเศสได้ ยกเว้นการเข้าเรียนในโรงเรียนรัฐบาลที่เยอรมนีเมื่ออายุเก้าขวบ โรเซอเวลต์ได้รับการศึกษาแบบโฮมสคูลจากครูสอนพิเศษกระทั่งอายุ 14 ปี หลังจากนั้นเขาเข้าเรียนที่โรงเรียนกรอตัน โรงเรียนประจำของอิปิสโคปัลในเมืองกรอตัน รัฐแมสซาชูเซตส์ เขา ไม่ได้เป็นหนึ่งในนักเรียนกรอตันที่ได้รับความนิยมมากนัก ซึ่งส่วนใหญ่เป็นนักกีฬาที่ดีกว่าและมีนิสัยชอบก่อกวน อาจารย์ใหญ่ของโรงเรียน เอนดิคอตต์ พีบอดี สั่งสอนหน้าที่ของชาวคริสต์ในการช่วยเหลือผู้ด้อยโอกาส และกระตุ้นให้นักเรียนเข้ารับราชการ พีบอดียังคงเป็นผู้มีอิทธิพลอย่างมากตลอดชีวิตของโรเซอเวลต์ โดยทำพิธีในงานแต่งงานของเขาและมาเยี่ยมเยียนเขาในฐานะประธานาธิบดี
เช่นเดียวกับเพื่อนร่วมชั้นส่วนใหญ่จากโรงเรียนกรอตัน โรเซอเวลต์เข้าเรียนที่วิทยาลัยฮาร์วาร์ด เขาเป็นสมาชิกของสมาคมภราดรภาพอัลฟาเดลตาไฟ (Alpha Delta Phi) และฟลายคลับ (Fly Club) และเคยเป็นผู้นำเชียร์ของโรงเรียน โรเซอเวลต์ไม่ได้มีความโดดเด่นในฐานะนักเรียนหรือนักกีฬามากนัก แต่เขาก็ได้เป็นบรรณาธิการบริหารของหนังสือพิมพ์รายวัน "ฮาร์วาร์ดคริมสัน" ซึ่งต้องอาศัยความทะเยอทะยาน พลังงาน และความสามารถในการจัดการผู้อื่น ภายหลังเขากล่าวว่า "ผมเรียนวิชาเศรษฐศาสตร์ในวิทยาลัยถึงสี่ปี และทุกสิ่งที่ผมเรียนรู้มามันผิดทั้งหมด"
พ่อของโรเซอเวลต์เสียชีวิตใน ค.ศ. 1900 ยังความโศกเศร้าแก่เขาอย่างมาก ในปีถัดมา ทีโอดอร์ โรเซอเวลต์ ลูกพี่ลูกน้องคนที่ห้าของโรเซอเวลต์ขึ้นเป็นประธานาธิบดีสหรัฐ รูปแบบการเป็นผู้นำที่กระตือรือร้นและความมุ่งมั่นในการปฏิรูปของทีโอดอร์ทำให้เขากลายเป็นแบบอย่างและวีรบุรุษของแฟรงคลิน เขาสำเร็จการศึกษาจากฮาร์วาร์ดภายในสามปีใน ค.ศ. 1903 โดยได้รับปริญญาตรีศิลปศาสตร์ (A.B.) สาขาประวัติศาสตร์ เขาเรียนต่อที่นั่นอีกหนึ่งปีเพื่อลงทะเบียนเรียนในระดับบัณฑิตศึกษา เช่นเดียวกับทีโอดอร์ ลูกพี่ลูกน้องของเขา เขาเป็นสมาชิกของสโมสรนักสำรวจ
โรเซอเวลต์เข้าเรียนที่โรงเรียนกฎหมายโคลัมเบียใน ค.ศ. 1904 แต่ลาออกใน ค.ศ. 1907 หลังสอบผ่านเนติบัณฑิตนิวยอร์ก ใน ค.ศ. 1908 เขาได้งานกับสำนักงานกฎหมายอันทรงเกียรติ คาร์เตอร์ เลดยาร์ด แอนด์มิลเบิร์น (Carter Ledyard & Milburn) โดยทำงานในแผนกกฎหมายพาณิชยนาวีของบริษัท
โรเซอเวลต์เป็นนักสะสมแสตมป์ตัวยงที่เริ่มงานอดิเรกนี้ตั้งแต่อายุแปดขวบ และยังคงสานต่องานอดิเรกนี้ไปจนถึงวัยผู้ใหญ่และอาชีพการเมืองของเขา ระหว่างที่เขาดำรงตำแหน่งประธานาธิบดี เขากระตุ้นความสนใจในการสะสมแสตมป์ทั่วประเทศ ตั้งแต่ทศวรรษ 1930 เป็นต้นมา ทำเนียบขาวเผยแพร่ภาพถ่ายจำนวนมากของเขาขณะที่เขากำลังดูแลชุดสะสมแสตมป์ของเขา เขาอุทิศเวลาในแต่ละวันให้กับการทำงานกับชุดสะสมของเขา เขาร่วมมือกับอธิบดีกรมไปรษณีย์ เจมส์ เอ. ฟาร์ลีย์ ในการออกแบบ สี และธีมสำหรับแสตมป์ไปรษณีย์สหรัฐ เมื่อเขาป่วยเป็นโรคโปลิโอ กล่าวกันว่างานอดิเรกนี้ช่วยปลอบประโลมจิตใจและทำให้เขาไม่คิดถึงอาการเจ็บป่วยในช่วงเวลาว่าง
การแต่งงาน ครอบครัว และความสัมพันธ์นอกสมรส.
ในปีที่สองของการเรียนในวิทยาลัย โรเซอเวลต์พบและขออลิซ โซเฮียร์ ทายาทสาวจากบอสตันแต่งงาน แต่เธอปฏิเสธ จากนั้นแฟรงคลินก็เริ่มจีบเอลิเนอร์ โรเซอเวลต์ คนรู้จักในวัยเด็กและลูกพี่ลูกน้องลำดับที่ห้าของเขา ซึ่งเป็นหลานสาวของทีโอดอร์ โรเซอเวลต์ ใน ค.ศ. 1903 แฟรงคลินขอเอลิเนอร์แต่งงาน แม้จะมีการคัดค้านจากแม่ของเขา แฟรงคลินและเอลิเนอร์ก็แต่งงานกันในวันที่ 17 มีนาคม ค.ศ. 1905 เอเลนอร์ไม่มีพ่อแล้ว เอลเลียต พ่อของเธอเสียชีวิตไปแล้ว ทีโอดอร์ ซึ่งขณะนั้นเป็นประธานาธิบดี ได้ทำหน้าที่ส่งตัวเจ้าสาว คู่บ่าวสาวย้ายเข้าไปอยู่ในสปริงวูด ซารา โรเซอเวลต์ แม่ของแฟรงคลิน ยังจัดหาทาวน์เฮาส์ให้คู่บ่าวสาวในนครนิวยอร์ก และได้สร้างบ้านอีกหลังหนึ่งให้ตัวเองอยู่ติดกับทาวน์เฮาส์นั้น เอลิเนอร์ไม่เคยรู้สึกเหมือนอยู่บ้านทั้งในบ้านที่ไฮด์พาร์กหรือนครนิวยอร์ก อย่างไรก็ตาม เธอชอบบ้านตากอากาศของครอบครัวที่เกาะแคมโปเบลโล ซึ่งเป็นของขวัญจากซาราเช่นกัน
เบินส์ระบุว่าแฟรงคลิน โรเซอเวลต์ในวัยหนุ่มเป็นคนมั่นใจในตัวเองและเข้ากับชนชั้นสูงได้ง่าย ในทางกลับกัน เอลิเนอร์เป็นคนขี้อายและไม่ชอบชีวิตสังคม ในช่วงแรก เอลิเนอร์อยู่บ้านเพื่อเลี้ยงดูลูก เช่นเดียวกับที่พ่อของเขาเคยทำ แฟรงคลินปล่อยให้การดูแลลูกเป็นหน้าที่ของภรรยา และเอลิเนอร์ก็มอบหมายหน้าที่นั้นให้กับผู้ดูแล เธอให้สัมภาษณ์ในภายหลังว่าเธอ "ไม่รู้อะไรเลยเกี่ยวกับการดูแลหรือป้อนนมเด็กทารก" พวกเขามีลูกด้วยกันหกคน แอนนา, เจมส์ และเอลเลียต เกิดใน ค.ศ. 1906, 1907 และ 1910 ตามลำดับ ลูกชายคนที่สองของทั้งคู่ชื่อแฟรงคลิน เสียชีวิตตั้งแต่ยังเป็นทารกใน ค.ศ. 1909 ลูกชายอีกคนหนึ่งซึ่งมีชื่อว่าแฟรงคลินเช่นกัน เกิดใน ค.ศ. 1914 และคนสุดท้องชื่อจอห์น เกิดใน ค.ศ. 1916
โรเซอเวลต์มีความสัมพันธ์นอกสมรสหลายครั้ง เขาเริ่มมีความสัมพันธ์กับเลขานุการส่วนตัวของเอลเนอร์ ลูซี เมอร์เซอร์ ไม่นานหลังเธอได้รับการว่าจ้างใน ค.ศ. 1914 ความสัมพันธ์ครั้งนั้นถูกเปิดเผยโดยเอลิเนอร์ใน ค.ศ. 1918 แฟรงคลินคิดที่จะหย่ากับเอลิเนอร์ แต่ซาราคัดค้าน และเมอร์เซอร์ก็ไม่ต้องการแต่งงานกับชายที่หย่าแล้วและมีลูกห้าคน แฟรงคลินและเอลิเนอร์ยังคงแต่งงานกัน และแฟรงคลินสัญญาว่าจะไม่พบเมอร์เซอร์อีก เอลิเนอร์ไม่เคยให้อภัยเขาเรื่องความสัมพันธ์นอกสมรส และการแต่งงานของพวกเขาก็เปลี่ยนไปเป็นความร่วมมือทางการเมือง เอลิเนอร์สร้างบ้านแยกต่างหากในไฮด์พาร์กที่วาล-คิลล์ในไม่ช้า และอุทิศตัวเองให้กับกิจกรรมสังคมและการเมืองโดยไม่ขึ้นกับสามี ความแตกแยกทางอารมณ์ในการแต่งงานของพวกเขารุนแรงมากจนกระทั่งเมื่อแฟรงคลินขอให้เอลิเนอร์ใน ค.ศ. 1942 ซึ่งพิจารณาจากสุขภาพที่แย่ลงของเขา ให้กลับมาอยู่กับเขาอีกครั้ง เธอก็ปฏิเสธ โรเซอเวลต์ไม่ทราบเสมอไปเกี่ยวกับการมาเยือนทำเนียบขาวของเอลิเนอร์อยู่บ่อยครั้ง และเป็นเวลานานที่เอลิเนอร์ไม่สามารถติดต่อโรเซอเวลต์ทางโทรศัพท์ได้ง่ายหากไม่ได้รับความช่วยเหลือจากเลขานุการของเขา กลับกัน แฟรงคลินไม่ได้ไปเยือนอพาร์ตเมนต์ของเอลีนอร์ในนครนิวยอร์กกระทั่งปลาย ค.ศ. 1944
แฟรงคลินผิดสัญญาที่ให้ไว้กับเอลิเนอร์เกี่ยวกับลูซี เมอร์เซอร์ เขากับเมอร์เซอร์ยังคงติดต่อกันอย่างเป็นทางการและเริ่มกลับมาคบหากันอีกครั้งภายใน ค.ศ. 1941 เอลเลียต ลูกชายของโรเซอเวลต์อ้างว่าพ่อของเขามีความสัมพันธ์กับมาร์เกอริต เลอแฮนด์ เลขานุการส่วนตัวของเขามานาน 20 ปี เจมส์ ลูกชายอีกคนหนึ่งระบุว่า "มีความเป็นไปได้จริงที่ความสัมพันธ์เชิงชู้สาวมีอยู่" ระหว่างพ่อของเขากับเจ้าหญิงมาร์ธาแห่งนอร์เวย์ ซึ่งประทับอยู่ที่ทำเนียบขาวในช่วงสงครามโลกครั้งที่สอง ผู้ช่วยในขณะนั้นเรียกเธอว่า "แฟนสาวของประธานาธิบดี" และข่าวลือที่เชื่อมโยงทั้งสองในเชิงชู้สาวก็ปรากฏในหนังสือพิมพ์